b'\n_START_ARTICLE_\nSlussen\n_START_PARAGRAPH_\nSlussen er en sluse i Stockholm som forbinder M\xc3\xa4laren med Saltsj\xc3\xb6n, beliggende i elva S\xc3\xb6derstr\xc3\xb6m mellom Gamla stan og S\xc3\xb6dermalm. Med tiden har dog navnet f\xc3\xb8rst og fremst blitt brukt som navn p\xc3\xa5 trafikknutepunktet og de n\xc3\xa6rliggende omr\xc3\xa5dene, inkludert Slussen tunnelbanestasjon, som ogs\xc3\xa5 er endestasjon for Saltsj\xc3\xb6banan, og bussterminalen like ved. Slussen er ogs\xc3\xa5 endepunkt for Djurg\xc3\xa5rdsf\xc3\xa4rjan._NEWLINE_Den n\xc3\xa5v\xc3\xa6rende vannveien, kalt Karl Johanslusen, ble innviet 15. oktober 1935 og er \xc3\xa5pen fra 1. mai til 31. oktober. Slusen har en fri seilingsh\xc3\xb8yde p\xc3\xa5 3,8 meter. Den eldre Nils Ericsons sluse eksisterer enn\xc3\xa5, men er helt overbygd og benyttes kun til regulering av vannstanden i M\xc3\xa4laren. Det firkl\xc3\xb8verformede veikrysset ble innviet samtidig med slusen.\n_START_SECTION_\nEldre historie\n_START_PARAGRAPH_\nI middelalderen gikk S\xc3\xb6derstr\xc3\xb6m mellom Stadsholmen (Gamla Stan) og S\xc3\xb6dermalm, og etter at Norrstr\xc3\xb6m hadde blitt sperret av bru og p\xc3\xa6leverk var dette den eneste seilbare leden. If\xc3\xb8lge en legende fortalt av Snorre Sturlason laget den norske kongen Olav den hellige vannveien da han ble innestengt i M\xc3\xa4laren av den svenske kongen og m\xc3\xa5tte grave en kanal i det smale eidet s\xc3\xb8r for Stadsholmen for \xc3\xa5 komme ut. Legenden er med stor sannsynlighet en legende, men p\xc3\xa5 begynnelsen av 1200-tallet synes den ryggen som strakte seg under vannet fra \xc3\x85s\xc3\xb6n mot Stadsholmen \xc3\xa5 ha blitt s\xc3\xa5 grunn at man m\xc3\xa5 ha gravd gjennom den for \xc3\xa5 lage et utl\xc3\xb8p i S\xc3\xb6derstr\xc3\xb6m. Muligens var dette blitt gjort allerede innen Snorres bes\xc3\xb8k i Sverige._NEWLINE_Med landhevingen og den \xc3\xb8kende h\xc3\xb8ydeforskjellen mellom M\xc3\xa4laren og Saltsj\xc3\xb6n ble det stadig vanskeligere \xc3\xa5 passere S\xc3\xb6derstr\xc3\xb6m, spesielt under v\xc3\xa5rflommen.\n_START_SECTION_\nDronning Kristinas sluse (1642)\n_START_PARAGRAPH_\nDen f\xc3\xb8rste slusen p\xc3\xa5 dette stedet kalles Dronning Kristinas sluse. Den ble konstruert av hollendere mellom 1637 og 1642, og var 6 meter bred og 1,5 meter dyp. Om arbeidet ble det skrevet at ti steinhoggere \xc2\xabbr\xc3\xa4nde stora stenar s\xc3\xb6nder ur slussenstr\xc3\xb6mmen\xc2\xbb, som er en beskrivelse av fyrsettingsmetoden som ble brukt for \xc3\xa5 fjerne fjell og stein f\xc3\xb8r man kunne sprenge. Slusen var utstyrt med s\xc3\xa5kalte vannskruer i hver ende, det vil si vribare, kobberkledte porter, som ble dratt av hester.\n_START_SECTION_\nChristopher Polhems sluse (1755)\n_START_PARAGRAPH_\nAllerede p\xc3\xa5 begynnelsen av 1700-tallet ble Dronning Kristinas sluse for liten. Mellom 1744 og 1755 ble det derfor oppf\xc3\xb8rt en ny sluse, konstruert av Christopher Polhem, som da var over 80 \xc3\xa5r gammel. Polhem brukte samme byggemetode som hollenderne: Han bygde en senkekasse av tre ved Kornhamnstorg, som ble slept p\xc3\xa5 plass og kledd med kalkstein._NEWLINE_Polhem fikk ikke oppleve den ferdige slusen, ettersom han d\xc3\xb8de i 1751. Hans s\xc3\xb8nn Gabriel sluttf\xc3\xb8rte prosjektet. Den nye slusen var 45 meter lang, 9,6 meter bred og 3 meter dyp, og l\xc3\xa5 noe s\xc3\xb8r for den n\xc3\xa5v\xc3\xa6rende slusen. Den var utstyrt med to vindebruer. En tremodell av Polhems sluse finnes p\xc3\xa5 Tekniska Museet i Stockholm.\n_START_SECTION_\nNils Ericsons sluse (1850)\n_START_PARAGRAPH_\nMot midten av 1800-tallet var det igjen p\xc3\xa5 tide \xc3\xa5 bygge en ny sluse. To ganger utlyste byen en konkurranse, men ingen meldte seg p\xc3\xa5. Nils Ericson tilb\xc3\xb8d seg da \xc3\xa5 tegne en ny sluse. Ogs\xc3\xa5 Ericson benyttet seg av en senkekasse av tre som ble bygget p\xc3\xa5 Djurg\xc3\xa5rden, og han var selv sjef for byggingen. Nils Ericsons sluse ble oppf\xc3\xb8rt mellom 1845 og 1850, og ogs\xc3\xa5 den var 45 meter lang, men 9,5 meter bred og 3,6 meter dyp. Han plasserte slusen inntil Polhemslusen, ved den nordre str\xc3\xb8mfuren av S\xc3\xb6derstr\xc3\xb6m._NEWLINE_Polhems sluse eksisterte enn\xc3\xa5 p\xc3\xa5 1920-tallet, der det n\xc3\xa5v\xc3\xa6rende Karl Johans torg dannet en liten holme mellom slusene. Slusebruene kunne ikke b\xc3\xa6re sporvogner, s\xc3\xa5 vogner p\xc3\xa5 det nordre nettet vendte ved Slussplan og vogner p\xc3\xa5 det s\xc3\xb8ndre nettet ved Karl Johans torg, og de reisende m\xc3\xa5tte g\xc3\xa5 mellom de to stedene helt fram til 1922, da bruene ble forsterket._NEWLINE_I forbindelse med byggingen av 1935-slusen ble Nils Ericsons sluse dekt over og brukes idag som reguleringsrenne for M\xc3\xa4laren. Polhemslusen ble fylt igjen med stein.\n_START_SECTION_\nSlussens framtid\n_START_PARAGRAPH_\nSlussen har omfattende skader som lappes og repareres hvert \xc3\xa5r. Bare i 2003 ble 5 tonn betong fjernet for at den ikke skulle skade mennesker og kj\xc3\xb8ret\xc3\xb8y. Noen av de gamle betongtrappene er blitt revet, taket p\xc3\xa5 kuppelen, som engang slapp inn dagslys via betongglassblokker, er tettet igjen p\xc3\xa5 grunn av inntrenging av regnvann og konstruksjonen blir stadig st\xc3\xb8ttet opp og forsterket med ytterligere st\xc3\xa5lbjelker og -p\xc3\xa5ler. Store deler av Slussen synker langsomt p\xc3\xa5 grunn av utilstrekkelige p\xc3\xa5ler. Bare reparasjonene koster hver \xc3\xa5r 3-5 millioner kroner._NEWLINE_Etter \xc3\xa5 ha vurdert renovering opp mot riving og nybygg anbefalte et utvalg fra forvaltningen i oktober 2005 at politikerne burde velge nybyggingsalternativet \xc2\xabNya Slussen\xc2\xbb, som ble presentert i . Forslaget innebar at den n\xc3\xa5v\xc3\xa6rende Slussen rives i sin helhet og erstattes med en bred veibru og en separat gangbru. Forslaget ble gjenstand for en omfattende debatt, hvor mange krevde en videreutvikling. H\xc3\xb8sten 2007 ble det besluttet at den framtidige utformingen skulle studeres videre av i alt fem nasjonale og internasjonale arkitektselskap i en ny konkurranse._NEWLINE_17. april 2009 ble det kunngjort at flertallet i Stockholms Stadshus \xc3\xb8nsket \xc3\xa5 g\xc3\xa5 videre med forslaget fra Foster+Partners og Berg Arkitektkontor. If\xc3\xb8lge finansborgerr\xc3\xa5d Sten Nordin (M) var dette en endelig beskjed - flere kursendringer blir det ikke, sa han. Byggestart for \xc2\xabNya Slussen\xc2\xbb er planlagt i 2013 og det nye anlegget beregnes \xc3\xa5 st\xc3\xa5 ferdig i 2020 og vil koste rundt 8 milliarder kroner.'